SK Úradný vestník Európskej únie C 455/11

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2016/C 455/08)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

Nariadenie Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín (2)

„WEST WALES CORACLE CAUGHT SEWIN“

ES č.: UK-PGI-0005-01180 – 12.11.2013

CHZO ( X ) CHOP ( )

1. Názov:

„West Wales Coracle Caught Sewin“

2. Členský štát alebo tretia krajina

Spojené kráľovstvo

3. Opis poľnohospodárskeho výrobku alebo potraviny

3.1. Druh výrobku

Trieda 1.7. Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

Názvom „West Wales Coracle Caught Sewin“ sa označujú ryby druhu Salmo trutta ulovené starodávnou a tradičnou waleskou metódou lovu z oválnych prútených kožou potiahnutých člnov, ktoré sa nazývajú „coracle“.

Čerstvé pstruhy „West Wales Coracle Caught Sewin“ majú svetlostrieborné sfarbenie s početnými čiernymi škvrnami pod bočnou čiarou aj nad ňou. Mäso pstruha (miestne nazývaného sewin) je pevné, s pružným svalstvom a arómou čerstvých rýb. Mäso má charakteristickú bledoružovú farbu, hoci sfarbenie sa môže mierne líšiť, lebo pstruhy prijímajú potravu len v mori a na farbu mäsa vplýva ich morská potrava.

Pstruhy „West Wales Coracle Caught Sewin“ sú jedinečné, lebo sa chytajú v plytkých prílivových vodách riek, hneď ako sa z mora dostanú do riečneho systému. Známkou ich čerstvosti je, že ich vnútornosti pri pitvaní často stále obsahujú zvyšky morskej potravy, napríklad piesočníc (Ammodytidae spp.). Ryby sú čerstvé, s pevným mäsom a výborne vyvinutým svalstvom, vďaka čomu má mäso hustejšiu textúru. V dôsledku dlhej migrácie a vysokej kvality zdrojov potravy v mori majú viditeľne predĺžený atletický tvar bez vrstiev nadbytočného tuku. Celkový tvar a veľkosť pstruhov „West Wales Coracle Caught Sewin“ sa rôznia, lebo ide o voľne žijúci druh. Pstruhy „West Wales Coracle Caught Sewin“ neobsahujú žiadne umelé prídavné látky ani farbivá.

Pstruhy „West Wales Coracle Caught Sewin“ majú minimálnu hmotnosť 1 kg a maximálnu hmotnosť 10 kg. Pstruhy „West Wales Coracle Caught Sewin“ by mali mať šupiny s bezchybnou kresbou a chvost, plutvy a hlavu bez deformácií. Ryby sú pomerne oblé a zavalité. Koniec chvosta je štvorcový alebo vypuklý. Koreň chvosta je široký a horná čeľusť siaha až za úroveň zadného okraja oka. Keďže pri love z člnov „coracle“ sa pstruhy chytajú jednotlivo, a nie hromadne, pstruhy „West Wales Coracle Caught Sewin“ nie sú náchylné na poškodenie mäsa alebo deformácie, ktoré častokrát vykazujú pstruhy, ktoré pochádzajú z farmových chovov alebo boli ulovené unášanými sieťami. Vďaka tomu sa vyznačuje bezchybným, pevným mäsom s hustou textúrou, čo prispieva k vysokej gastronomickej kvalite pstruha „West Wales Coracle Caught Sewin“.

Po uvarení sa mäso pstruha „West Wales Coracle Caught Sewin“ vyznačuje jemnou, typickou miernou „maslovou“ chuťou s jemne „orieškovými“ podtónmi a má jedinečnú (jemnú a čistú) čerstvú príchuť.

Pstruhy „West Wales Coracle Caught Sewin“ sa v prvom rade predávajú v celku a zväčša čerstvo ulovené, môžu sa však predávať aj mrazené.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Pstruhy „West Wales Coracle Caught Sewin“ sa musia loviť starodávnou tradičnou metódou lovu z člnov „coracle“ počas sezóny lovu pstruhov, ktorá sa líši podľa toho, v ktorej z troch riek v západnom Walese sa loví.

— Tywi: od 1. marca do 31. júla

— Teifi: od 1. apríla do 31. augusta

— Taf: od 1. marca do 31. júla

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

—

4. Stručné vymedzenie zemepisnej oblasti

Ide o tieto oblasti riek Tywi, Taf a Teifi v západnom Walese.

Rieka Tywi: v časti rieky, ktorá je vymedzená pomyselnou čiarou vedúcou priamo cez rieku Tywi od železničnej prečerpávacej stanice pri starých závodoch na výrobu pocínovaného plechu na národnej súradnici SN 420205 a pomyselnou čiarou vedenou priamo cez rieku Tywi na národnej súradnici SN 394137.

Rieka Teifi: v časti rieky medzi mostom v meste Cardigan a mostom v dedine Llechryd.

Rieka Taf: v časti rieky, ktorá leží medzi mostom na hlavnej ceste A 477 z mesta Carmarthen do mesta Pembroke a približne 1,6 km po prúde po pomyselnú čiaru vedenú priamo cez rieku Taf z bodu Wharley do bodu Ginst.

5. Súvislosť so zemepisnou oblasťou

5.1. Špecifickosť zemepisnej oblasti

Waleský pstruh morský (miestne nazývaný sewin) je rodová vetva ryby adaptovaná na miestne podmienky, ktorá rastie rýchlejšie a žije dlhšie ako jedince pstruha morského z iných regiónov. Je špecifická svojou nadpriemernou hmotnosťou a tým, že sa dokáže neresiť počas po sebe nasledujúcich rokov. Vo Walese sa nachádzajú niektoré z najproduktívnejších riek na lov pstruha morského na Britských ostrovoch. V rámci porovnania 30 waleských riek, v ktorých sa loví pstruh, za uplynulých 5 rokov sú rieky Tywi a Teifi na prvom a druhom mieste. Voda má v riekach Taf, Tywi a Teifi veľmi vysokú kvalitu, ktorú pravidelne monitoruje a zaznamenáva inštitúcia Natural Resources Wales. Pramene všetkých troch riek ležia hlboko v Kambrickom pohorí a v pohorí Preseli, pričom ich povodia majú výrazne vidiecky charakter s prevahou trávnych porastov a výrazne obmedzeným výskytom priemyslu. Rieky Tywi aj Teifi boli zaradené medzi osobitné chránené územia podľa európskej smernice o biotopoch. Úroveň znečistenia týchto troch riek je veľmi nízka. Sú zaradené do stupňa „A“, čo znamená, že v riekach existujú „prírodné ekosystémy a sú vhodnými rybolovnými oblasťami lososovitých a kaprovitých rýb“. Vysoká kvalita riečnej vody prispieva k veľkosti, bezchybnému stavu a šupinovej kresbe pstruhov ulovených z člnov „coracle“.

Rybolov s využitím člnov „coracle“ je starodávny spôsob lovu migrujúcich rýb, pričom ide o jediný zákonný spôsob lovu rýb na týchto waleských riekach, na základe ktorého je možné ryby chytať aj predávať. Ide o staré remeslo a zručnosť, ktoré boli zaznamenané v 11. storočí (a skôr) a prežili až do 21. storočia. Zostávajú teda „živou tradíciou“. Hoci waleské člny „coracle“ boli pôvodne hojne využívané po celom Walese, dnes sa používajú už len na riekach Taf, Tywi a Teifi. Tieto tri rieky sú jedinými miestami v Európe, kde sa ryby stále lovia z člnov „coracle“ (pomocou tohto osobitého typu člna „coracle“). Jeden z rybárov, ktorý v súčasnosti pôsobí na rieke Tywi, pochádza z rodiny, ktorá z člnov „coracle“ loví už viac ako 300 rokov. Waleské člny „coracle“ sú malé oválne plavidlá. V strede sa nachádza latka, ktorá sa používa na sedenie. Sú ručne pletené z jaseňových a vŕbových prútov, podobne ako košíky. Každý čln unesie jedného rybára a ovláda sa jednoručným pádlom. Lov z člnov „coracle“ prebiehajúci vo Walese je založený na spolupráci dvoch člnov, pričom sieť je zavesená medzi nimi. Ryby sa lovia najmä v noci, aby pstruhy nezbadali tieň blížiaceho sa člna alebo siete. Táto waleská metóda lovu je prísne regulovaná a lov je možný len v osobitných oblastiach plytkých prílivových vôd týchto troch waleských riek. Ich hranice sú uvedené vo vyhláškach o rybolove. Všetci waleskí rybári využívajúci metódu lovu z člnov „coracle“ musia mať licenciu a právne regulované sú aj používané siete.

Pstruhy tiahnu na svoje neresiská pozdĺž dna rieky, pričom sledujú jeho kontúry. Tieto znalosti zozbierali rybári v priebehu stáročí rybolovu. Sieť sa ťahá po dne rieky, pričom sa pri dne udržiava pomocou malých olovených závaží. Sieť zachytí ryby do výšky približne 45 cm odo dna rieky. Ryby plávajúce vyššie sa do siete nechytia. Kľúčovou zručnosťou súvisiacou s lovom rýb z člnov „coracle“ a s výrobou sietí je používanie jedinečného systému závaží, ktorý je založený na počte a hmotnosti jednotlivých olovených závaží, ktoré sa na sieť pripevnia. Systém závaží je veľmi prepracovaný a je založený na tzv. Fibonacciho postupnosti čísel v prírode. Rybári sa tento systém učia v praxi, pričom ide o zručnosť, ktorá sa odovzdáva z generácie na generáciu.

Je nezákonné chytať a predávať pstruhy z týchto riek ulovené inou metódou ako z člnov „coracle“, čo pomáha zabezpečiť ochranu, monitorovanie a vysledovateľnosť všetkých pstruhov „West Wales Coracle Caught Sewin“.

Sezóna lovu pstruhov na udicu alebo lovnú šnúru (výlučne na športové účely) sa začína a končí neskôr ako sezóna lovu z člnov „coracle“.

Pstruhy ulovené udicami a lovnými šnúrami dlhší čas nečinne ležia pri dne rieky, a preto sú dlhšie vystavené bahnu a usadeninám rieky, čo spôsobuje ich „zemitejšiu“ chuť, a ich mäso má často zmenenú farbu v dôsledku padajúcich listov. Ich nečinnosť spôsobuje, že ich energetické zásoby sa vyčerpávajú.

5.2. Špecifickosť výrobku

Pstruhy „West Wales Coracle Caught Sewin“ sú migrujúce ryby, ktoré dokážu žiť v sladkovodných riekach aj v mori. Život pstruhov sa začína v riekach Teifi, Taf a Tywi, migrujú do mora za potravou a tam rastú, potom sa vrátia do tej istej rieky, kde sa vyliahli, aby sa rozmnožovali. Svalový tonus voľne žijúceho pstruha je v porovnaní s pstruhom z farmového chovu vyvinutejší, a to z dôvodu vzdialenosti, ktorú prekonáva pri migrácii, a vysokej kvality zdrojov potravy v mori. Ryby prijímajú potravu len v mori a práve pri tom si vytvárajú energetické zásoby.

Svalový tonus, ktorý sa počas migrácie zvyšuje, spôsobuje, že mäso má hustú textúru, je pevnejšie a nie je v ňom vrstva nadbytočného tuku. Pri uvedenom spôsobe lovu sa tieto vlastnosti zachovávajú. Ryby sa pri ňom lovia v najlepšom stave, teda v plytkých prílivových vodách v čase, keď vstupujú do riečneho systému a skôr, než sa stanú typicky nečinnými a než sa ich energetické zásoby v riečnom prostredí vyčerpajú. To prispieva k jemnej, miernej typicky „maslovej“ chuti pstruha „West Wales Coracle Caught Sewin“ s jemne „orieškovými“ podtónmi a jedinečnou (jemnou a čistou) čerstvou príchuťou, pričom mäso má pevnú a hustú textúru.

Siete používané pri love z člnov „coracle“ majú predpísanú veľkosť ôk, ktorá je najmenej 10 cm. To umožňuje menším kusom preplávať cez sieť, čím sa zabezpečuje udržateľnosť tohto typu rybolovu. Udicou a lovnou šnúrou je možné loviť menšie ryby.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (v prípade CHOP) alebo špecifickou kvalitou, povesťou alebo inou vlastnosťou výrobku (v prípade CHZO)

Žiadosť o zápis CHZO sa zakladá na vlastnostiach produktu jedinečnej kvality, ktorého osobitné vlastnosti súvisia:

— s kvalitou riečnej vody, kde sa ryby rodia a kam sa vracajú, aby sa rozmnožovali,

— so vzdialenosťou, ktorú musia voľne žijúce ryby prekonať pri migrácii v mori,

— s vysokou kvalitou ich zdrojov potravy v mori, pričom ryby prijímajú potravu len v mori a práve tam si vytvárajú energetické zásoby v podobe svalových bielkovín,

— s tým, že lov z člnov „coracle“ je jedinečná tradičná metóda lovu určená na chytanie rýb po kusoch v bezchybnom stave, hneď ako sa z mora dostanú do riečneho systému a skôr, než sa vyčerpajú ich energetické zásoby. Známkou ich čerstvosti je, že vnútornosti pstruhov „West Wales Coracle Caught Sewin“ pri pitvaní často stále obsahujú zvyšky morskej potravy, napríklad piesočníc.

Uvedené činitele prispievajú k charakteristickým vlastnostiam rýb, ktoré predstavujú bezchybný čerstvý produkt, majú pevné mäso a výborne vyvinuté svalstvo s vysokým obsahom svalovej bielkoviny a oleja bez vrstiev nadbytočného tuku. Tieto vlastnosti sa prejavujú v gastronomickej kvalite ryby s jej bezchybným pevným mäsom a hustou textúrou. Po uvarení má toto mäso jemnú, miernu typicky „maslovú“ chuť s jemne „orieškovými“ podtónmi a jedinečnou jemnou a čistou čerstvou príchuťou.

Hoci waleské člny „coracle“ boli kedysi hojne využívané po celom Walese, dnes sa používajú už len na riekach Taf, Tywi a Teifi v západnom Walese. V jednej rodine loviacej na rieke Tywi sa ryby z člnov „coracle“ lovia už viac než 300 rokov.

Waleský lov rýb z člnov „coracle“ je tradícia, ktorá siaha do 19. storočia. Zahŕňa množstvo zručností, ktoré sa odovzdávajú z generácie na generáciu. Ide napríklad o výrobu člnov „coracle“ a sietí, znalosť prílivových oblastí, v ktorých sa má loviť, znalosť správania sa rieky pri zohľadnení faktorov, ako sú hĺbka rieky (v závislosti od záplavovej vody), prílivové a veterné podmienky. Lov z člnov „coracle“ si vyžaduje obrovskú zručnosť a presnosť pri ovládaní a navigácii člna, pričom je zároveň potrebné kontrolovať umiestnenie siete a udržiavať sa na hladine. Zručnosť rybára zdôrazňuje skutočnosť, že z člnov „coracle“ sa loví najmä v noci. Waleské člny „coracle“ sú ručne pletené z jaseňových a vŕbových prútov, podobne ako košíky. Hoci ich dizajn a spôsob výroby sa po stáročia nezmenil, pri výrobe sa dnes používajú aj nové moderné materiály, napríklad kaliko, plátno a sklenená vata.

Pstruh „West Wales Coracle Caught Sewin“ je kvalitný produkt, synonymum waleského gastronomického dedičstva a kulinárskej kultúry, ktorý používajú mnohí poprední šéfkuchári a znalci v oblasti gastronómie. Počas sezóny lovu z člnov „coracle“ sa táto ryba pravidelne objavuje v ponuke jedál renomovaných miestnych podnikov ako sezónna potravina a miestni obyvatelia aj turisti ju veľmi vyhľadávajú. Pstruh „West Wales Coracle Caught Sewin“ sa často predáva údený a predáva sa prestížnym obchodom s potravinami v Londýne a v celom Spojenom kráľovstve. Pstruh „West Wales Coracle Caught Sewin“ sa v súčasnosti predáva v potravinových oddeleniach obchodných domoch Harrods alebo Fortnum & Mason v Londýne.

Andrew Luck, miestny šéfkuchár z oblasti rieky Tywi, hovorí:

„Ako šéfkuchár sa teším, keď vidím, ako z člnov „coracle“ zo západného Walesu prichádzajú prvé čerstvé pstruhy „West Wales Coracle Caught Sewin“ sezóny. Pstruh „West Wales Coracle Caught Sewin“ je pre šéfkuchárov výborná ryba, a to nielen vďaka jeho jedinečnej čerstvej chuti a hustej textúre, ale aj príbehu, ktorým sa nám prihovára, a histórii a tradícii, ktoré sa za ním skrývajú. Je radosť mať ho na jedálnom lístku a presne vedieť, odkiaľ tento kvalitný produkt pochádza. Pstruh „West Wales Coracle Caught Sewin“ je mimoriadna ryba, a keď sa zaúdi alebo uvarí, preukáže sa jeho skutočná rozmanitosť.“

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

https://www.gov.uk/government/publications/protected-food-name-west-wales-coracle-caught-sewin-pgi

(1) Ú. v. EÚ L 343, 14.12.2012, s. 1.

(2) Nahradené nariadením (EÚ) č. 1151/2012 (Ú. v. EÚ L 93, 31.3.2006, s. 1).

(3) Pozri poznámku pod čiarou č. 2.